"ทริกเกอร์" หืดจับ ขาดทุนถ้วนหน้า ลุ้นหุ้นบวก18%
ทริกเกอร์ฟันด์หุ้นไทย พาเหรดขาดทุนเฉลี่ย 10% จะลุ้นเข้าเป้าต้องกำไร 18% ใน 6 เดือน
24 ส.ค. 2558

ทริกเกอร์ฟันด์หุ้นไทย พาเหรดขาดทุนเฉลี่ย 10% จะลุ้นเข้าเป้าต้องกำไร 18% ใน 6 เดือน
นายกิตติคุณ ธนรัตนพัฒนกิจ นักวิเคราะห์กองทุน บริษัท มอร์นิ่งสตาร์ รีเสิร์ช (ประเทศไทย) เปิดเผยว่า ทริกเกอร์ ฟันด์ที่มีนโยบายลงทุนในตลาดหุ้นไทย ซึ่งเปิดขายในปี 2558 ซึ่งมีอยู่ 22 กองทุน มูลค่ารวมประมาณ 6,400 ล้านบาท มีผลขาดทุนเฉลี่ยประมาณ 10% นับตั้งแต่ต้นปี
ทั้งนี้ จากข้อมูลผลดำเนินงานย้อนหลังตั้งแต่ต้นปี 2558 ถึงวันที่ 18 ส.ค. 2558 ซึ่งเป็นวันที่ตลาดหุ้นไทยปรับลดลงไป 36.13 จุด หรือ 2.56% ปิดตลาดที่ 1,372.61 จุด หลังจากเหตุระเบิดบริเวณสี่แยกราชประสงค์ 
“บางกองทุนขาดทุนเพียงแค่ 2% บางกองทุนขาดทุนถึง 30% แต่ส่วนใหญ่จะขาดทุนอยู่ระหว่าง 8-10%” นายกิตติคุณ กล่าว
นายกิตติคุณ กล่าวอีกว่า ทริกเกอร์ฟันด์ที่มีนโยบายลงทุนหุ้นไทยที่ออกในปีนี้ ส่วนใหญ่จะตั้งเป้าหมายกำไรประมาณ 6% ภายในระยะเวลาประมาณ 1 ปี
“กองทุนส่วนใหญ่จะจัดตั้งเมื่อเดือน มี.ค. 2558 ดังนั้นถ้าคำนวณจากเป้าหมายกำไรระดับกลางๆ ที่ประมาณ 6% และมีระยะเวลา 1 ปี จะเห็นว่าทริกเกอร์ฟันด์กลุ่มนี้จะต้องทำผลตอบแทนให้อีก 18% ภายในเวลาอีกประมาณ 6 เดือน” นายกิตติคุณ กล่าว
นอกจากนี้ หากประเมินจากระดับดัชนีตลาดหุ้นไทยที่จะต้องกำไร 18% จากระดับ 1,380 จุด ดัชนีจะต้องปรับขึ้นไปอยู่ที่ 1,630 จุด
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ ยอมรับว่ามีโอกาสเป็นไปได้ที่ทริกเกอร์ฟันด์จะทำกำไรได้ไม่ถึงเป้าหมายที่ตั้งไว้ เนื่องจากสถานการณ์เปลี่ยนแปลงไปจากช่วงที่จัดตั้งกองทุน โดยเฉพาะการเกิดเหตุระเบิดและการส่งออกที่ชะลอตัวลง
“อย่างไรก็ตาม เราจะพยายามทำให้ดีที่สุด แต่หากครบกำหนดแล้วยังทำกำไรไม่ได้ตามเป้าหมาย กองทุนจะปรับเป็นกองทุนเปิด เพื่อให้นักลงทุนมีทางเลือกว่าจะขายออกไป หรือจะลงทุนต่อเนื่อง” นายมนรัฐ กล่าว
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวถึงกองทุนวรรณ สปอท 5/4 ฟันด์ ที่จัดตั้งเมื่อวันที่ 18 มี.ค. 2558 ตั้งเป้าหมายกำไร 5% ภายใน 5 เดือน ซึ่งครบกำหนดแล้วและเปลี่ยนเป็นกองทุนเปิด ว่า กองทุนมีผลขาดทุน 13% แนะนำให้นักลงทุนขาย แต่นักลงทุนยังคงลงทุนต่อเนื่อง
“เราเชื่อว่านักลงทุนที่ลงทุนในทริกเกอร์ฟันด์เข้าใจเรื่องความเสี่ยงจากการลงทุนตั้งแต่แรกอยู่แล้ว และสำหรับ บลจ.วรรณ เราออกทริกเกอร์ฟันด์มา 12 กองทุน ทำได้ตามเป้าหมาย 9 กองทุน หรือประมาณ 70-75% เราก็ถือว่าเป็นผลงานที่โอเคแล้ว”นายวิน กล่าว